Unsen vruntliken grut tovoren und wes wy gudes vormogen. Leven, erbaren heren unde vrunde. Juwe leve to wetene, dat vor uns gewest is Hinrik Rinkenrade, bryngere desses breves, unde heft uns to irkennende geven, wo dat Hans Poryn vor jw gewest is unde uns beclaget hevet, dat wy em scholden untweldyget hebben dre laste osmundes, dat in der warheit doch nicht en is, wente he desulve dre laste osmundes betalde deme pryiere hir mit uns in dem swarten broder closter in berver lude jegenwardicheit, by namen Everd Torn, Cord vam Ryne, Hinrik Swinghe, Hans Broyel, unde se ok hir vor uns getuget hebben, dat desse betalynghe schach, er dat her Cristiern Nygelson de besettynghe dede, sunder veftehalf last, de her Cristiern Nygelson hir besat heft van Poryns wegen unde dat noch in rechtisdwanghe steit. Worumme, leven, erbaren heren unde vrunde, wi jw vruntliken bidden, oft uns Poryn sulkes mer overseggen wolde, dat gy em darane berichten, dat he nicht mer up uns en segghe, dan he mit der warheit bewysen kan. Syt Gode bevolen to langhen salygen tyden. Scriptum crastino assumpcionis beate Marie virginis, nostro sub secreto, anno etc. xxx°. Borgemestere unde radmanne der stat Stokholm. Adress: Den wysen, ersamen, vorsichtigen heren, borgemesteren unde radmannen der stat Revel, unsen guden vrunden, kome desse breff.